text: Se video og billeder: Prins Henrik var flittig gæst i landsdelen gennem 50 år
  14 februar 2018 kl. 07.37
  Prins Henrik har hele sit danske liv været en flittig gæst i landsdelen. Vi har samlet billeder og video fra flere af prinsens besøg her.
  Natten mellem tirsdag og onsdag sov Prins Henrik stille ind. Han blev 83 år. I løbet af sit lange liv i Danmark besøgte prinsen flere gange Syd- og Sønderjylland.
  Prinsen har gennem alle årene jævnligt været i landsdelen både under private ferier som de årlige sommerophold på Gråsten Slot, og han kom sammen med dronningen på sommertogter med skibet Dannebrog rundt til forskellige købstæder. 
  Efter prins Joachim slog sig ned på Schackenborg Slot i Møgeltønder, deltog prins Henrik i alle familiebegivenheder som bryllupper med henholdsvis prinsesse Alexandra og år senere prinsesse Marie. Han kom til barnedåb af prins Joachims fire børn og tilbragte også flere gange juledage i det sønderjyske.
  Prinsen var farverig, kunstnerisk og fransk. Han var glødende interesseret i kunst og kultur og i mad og vin, som han også selv fremstillede på slottet Château de Cayx i Frankrig.
  Kunstinteressen gjorde ham også til udøvende kunstner. Han skrev digte, lavede skulpturer og var en habil klaverspiller.
  Prins Henrik har hele sit liv også samlet på asiatisk jadekunst. Samlingen, der til daglig står på Fredensborg Slot, Amalienborg og på Château de Cayx, tæller flere tusinde genstande. Dele af den samling blev udstillet for første gang på Koldinghus fra 22. januar – 27.august 2017 i udstillingen 'Himmelsten. H.K.H. Prins Henriks samling af orientalsk jadekunst'.
  Ved indvielsen af jade-udstillingen på Koldinghus var det sidste gang, prinsen optrådte officielt. 
  Også jagt interesserede prins Henrik. Han deltog gerne i jagter i landsdelen, og han var siden 1990 også æresmedlem af Aabenraa Skyttelaug, hvor han også deltog i de årlige kongejagter.
  Men allervigtigst var familien, det har prinsen flere gange udtrykt. Prins Henrik og dronning Margrethes to sønner prins Joachim og kronprins Frederik har tilsammen otte børn, og prinsen deltog ivrigt i både børn, svigerbørn og børnebørns liv og virke.
  Se flere billeder og video i toppen af artiklen.
  